b'\n_START_ARTICLE_\nFazer\n_START_SECTION_\nLiiketoiminta\n_START_PARAGRAPH_\nKonsernijohdossa ja yhteisiss\xc3\xa4 palveluissa toimii noin 200 henkil\xc3\xb6\xc3\xa4 kuudessa maassa. Konsernijohtoon kuuluvat viestint\xc3\xa4, lakiasiat, HR, talous ja rahoitus, riskienhallinta, turvallisuus, investointihallinto, yritysj\xc3\xa4rjestelyt, kiinteist\xc3\xb6hallinto ja sis\xc3\xa4inen tarkastus. Yhteisiin palveluihin kuuluvat muun muassa IT, kirjanpito ja henkil\xc3\xb6st\xc3\xb6hallinto._NEWLINE_Maaliskuussa 2014 Fazer-konserni jakautui kolmeen liiketoiminta-alueeseen ja kahteen liiketoimintayksikk\xc3\xb6\xc3\xb6n. Liiketoiminta-alueita ovat Fazer Leipomot, Fazer Makeiset ja Fazer Food Services. Liiketoimintayksik\xc3\xb6it\xc3\xa4 ovat Fazer Caf\xc3\xa9s ja Fazer Mylly.\n_START_SECTION_\nLeipomot\n_START_PARAGRAPH_\nFazerilla on yhteens\xc3\xa4 19 leipomoa Suomessa, Ruotsissa, Virossa, Latviassa, Liettuassa ja Ven\xc3\xa4j\xc3\xa4ll\xc3\xa4 ja sen leipomotuotteita vied\xc3\xa4\xc3\xa4n 20 maahan. Fazerin leipomobr\xc3\xa4ndej\xc3\xa4 ovat Fazerin ohella Oululainen, Skogaholm, Hlebnyi Dom, Druva ja Gardesis. Keksins\xc3\xa4 Fazer valmistaa Vantaalla, ja sen keksibr\xc3\xa4ndeihin Suomessa kuuluvat muun muassa Jyv\xc3\xa4shyv\xc3\xa4, Domino, Jaffa, Fasupala, Carneval, Suklaalehti, Muro ja Hangon. Myym\xc3\xa4l\xc3\xb6iss\xc3\xa4 sijaitsevia Fazerin l\xc3\xa4hileipomoita oli vuonna 2013 Suomessa 47. Leipomomyym\xc3\xa4l\xc3\xb6it\xc3\xa4 on Ruotsissa 25 ja Suomessa nelj\xc3\xa4. Fazerin Lappeenrannan leipomossa valmistetaan karjalan\xc2\xadpiirakoita. Fazerin karjalanpiirakat ovat Rukiinen piirakka, Rukiinen Imatran Riisipiirakka, Vuoksen piirakka, Rukiinen Perunapiirakka ja Rukiinen Porkkanapiirakka._NEWLINE_Leipomoista Hyvink\xc3\xa4\xc3\xa4n ja Ulvilan tuotantolaitokset suljettiin syksyll\xc3\xa4 2015._NEWLINE_Fazerin uutisoitiin huhtikuussa 2016 ostaneen Domino, Jaffa ja Fanipala-tuotemerkit takaisin omistukseensa.\n_START_SECTION_\nRuokapalvelu\n_START_PARAGRAPH_\nFazerin ruokapalvelut kattavat muun muassa yksityisen ja julkisen sektorin henkil\xc3\xb6st\xc3\xb6ravintoloita, opiskelijaravintoloita, kongressi-, kokous- ja tilausravintoloita sek\xc3\xa4 koulujen ja julkisten laitosten ruokailupalveluja. Food Services -br\xc3\xa4ndej\xc3\xa4 ovat Amica, Blue, Fazer ja wip, ja siihen kuuluu noin 1\xc2\xa0100 ravintolaa Suomessa, Ruotsissa, Norjassa  ja Tanskassa. Ravintoloita k\xc3\xa4ytt\xc3\xa4\xc3\xa4 p\xc3\xa4ivitt\xc3\xa4in noin 400\xc2\xa0000 asiakasta. Lis\xc3\xa4ksi Fazerilla oli vuonna 2013 Suomessa seitsem\xc3\xa4n ja Ruotsissa 15 kahvilaa._NEWLINE_Kes\xc3\xa4kuussa 2019 brittil\xc3\xa4inen j\xc3\xa4ttiyritys Compass Group kertoi ostavansa Fazer Food Servicesin.\n_START_SECTION_\nMakeiset\n_START_PARAGRAPH_\nMakeisliiketoiminnassa Fazer on markkinajohtaja Suomessa 30\xe2\x80\x9340 prosentin osuudellaan, ja sill\xc3\xa4 on toimintaa It\xc3\xa4meren alueella. Makeisia myyd\xc3\xa4\xc3\xa4n yli 40 maahan. Fazerin kansainv\xc3\xa4lisi\xc3\xa4 makeistavaramerkkej\xc3\xa4 ovat Karl Fazer, Geisha, Dumle, Tutti Frutti, Xylimax, Marianne, Tyrkisk Peber, Pantteri ja \xc3\x84ss\xc3\xa4. Fazerin makeistehtaat sijaitsevat Suomessa Karkkilassa (purukumit), Lappeenrannassa (sokerimakeiset) ja Vantaalla (suklaat)._NEWLINE_Fazer tuottaa vuodessa 25\xc2\xa0000 tonnia suklaata. Se liittyi Maailman kaakaoj\xc3\xa4rjest\xc3\xb6n j\xc3\xa4seneksi vuonna 2005.\n_START_SECTION_\nKarl Fazerin aika, 1891\xe2\x80\x931932\n_START_PARAGRAPH_\nFazer-konsernin is\xc3\xa4, Karl Fazer perusti syksyll\xc3\xa4 1891 konditorialiikkeens\xc3\xa4 Helsingiss\xc3\xa4, is\xc3\xa4ns\xc3\xa4 omistamassa kiinteist\xc3\xb6ss\xc3\xa4 Kluuvikatu 3:ssa. Naapurirakennukseen h\xc3\xa4n avasi kahvilan ja yhdisti sitten huoneistot, konditoriatila erotettiin kahvilatilasta verholla. Fazerin kahvilasta muodostui erityisesti ylioppilaiden kokouspaikka, josta sai kahvin ja leivosten lis\xc3\xa4ksi my\xc3\xb6s portviini\xc3\xa4. Fazerin kahviloista ja konditorioista, joita oli kaupungin keskustan lis\xc3\xa4ksi muun muassa T\xc3\xb6\xc3\xb6l\xc3\xb6ss\xc3\xa4, tuli osa helsinkil\xc3\xa4ist\xc3\xa4 kulttuuriel\xc3\xa4m\xc3\xa4\xc3\xa4. Kluuvikadun konditoriassa alettiin vuonna 1895 valmistaa alkuper\xc3\xa4isi\xc3\xa4 Pihlajanmarja-marmeladeja, jotka ovat vanhimipia edelleen myyt\xc3\xa4vi\xc3\xa4 Fazer-tuotteita. _NEWLINE_Vuonna 1897 Fazer alkoi valmistaa makeisia tehdasmaisesti tullimuutosten j\xc3\xa4lkeen. Aiemmin se ei ollut ollut kannattavaa, sill\xc3\xa4 Ven\xc3\xa4j\xc3\xa4lt\xc3\xa4 tuodut makeiset olivat hyvin edullisia niiden tullivapauden takia. Muutoksen j\xc3\xa4lkeen makeisten valmistus tuli kannattavaksi Suomessakin, mutta vain riitt\xc3\xa4v\xc3\xa4n suurina m\xc3\xa4\xc3\xa4rin\xc3\xa4. Siksi Karl Fazer perusti makeistehtaan Helsingin Puna\xc2\xadvuoreen, Tehtaan\xc2\xadkadun ja Pursimiehenkadun v\xc3\xa4liseen kortteliin. Tehdasrakennus sai nimen Mestaritalo. Samalla tontilla toimi h\xc3\xa4nen veljens\xc3\xa4 Max Fazerin tukkuliike. Veljet sopivat makeisten tukkujakelusta, ja Max tuki velje\xc3\xa4\xc3\xa4n takaamalla h\xc3\xa4nen  pankkilainansa. Euroopan johtavissa konditorialiikkeiss\xc3\xa4 makeisten valmistusta opiskellut Karl Fazer yhdisti parhaat puolet ven\xc3\xa4l\xc3\xa4isest\xc3\xa4 ja ranskalaisesta makeiskulttuurista. Makeiset olivat laadultaan ensiluokkaisia ja ulkon\xc3\xa4\xc3\xb6lt\xc3\xa4\xc3\xa4n houkuttelevia, ja ne pakattiin upeasti. Karl Fazer osasi myyd\xc3\xa4 tuotteitaan ja hallitsi markkinoinninkin, ja niinp\xc3\xa4 esimerkiksi Helsingin raitio\xc2\xadvaunuissa oli jo 1800-luvun lopulla Fazerin makeismainoksia. H\xc3\xa4nen vaimonsa, Berta Fazer osallistui tiiviisti liiketoimintaan muun muassa hoitamalla kirjanpitoa, somistamalla n\xc3\xa4yte\xc2\xadikkunoita ja tekem\xc3\xa4ll\xc3\xa4 muita mainontaan liittyvi\xc3\xa4 teht\xc3\xa4vi\xc3\xa4, esi\xc2\xadmerkiksi keksim\xc3\xa4ll\xc3\xa4 perheen kanssa nimi\xc3\xa4 uusille karamelleille. Uusien tuotenimien syntymist\xc3\xa4 juhlittiin aina joukolla._NEWLINE_Fazerin tehtaan ensimm\xc3\xa4isi\xc3\xa4 karamellilajeja olivat Keisarisekoitus, Iris- ja Kiss-Kiss-karamellit. Tehtaassa ty\xc3\xb6skenteli noin parikymment\xc3\xa4 henkil\xc3\xb6\xc3\xa4, joista suuri osa tuli Ven\xc3\xa4j\xc3\xa4lt\xc3\xa4. Makeisten vienti aloitettiin 1898, kun tuotteet olivat saaneet palkintoja kansainv\xc3\xa4lisiss\xc3\xa4 n\xc3\xa4yttelyiss\xc3\xa4. Tuotteita myytiin useimmissa Euroopan maissa, mutta my\xc3\xb6s Marokossa, Levantissa, Ceylonissa ja Alankomaiden Intiassa._NEWLINE_Fazerin tavaramerkki rekister\xc3\xb6itiin vuonna 1908, jolloin avattiin my\xc3\xb6s alkuper\xc3\xa4isen Kluuvikadun rakennuksen tilalle rakennettu uusi talo. Vuonna 1918 Karl Fazer omisti Tehtaan\xc2\xadkadun l\xc3\xa4nsi\xc2\xadp\xc3\xa4\xc3\xa4ss\xc3\xa4 sijaitsevan korttelin jo kokonaisuudessaan, ja vuonna 1924 Helsingiss\xc3\xa4 aloitettiin keksien teko. Hangosta ostettiin Suomalais-Englantilaisen Biscuit-tehtaan osakekanta vuonna 1928, mik\xc3\xa4 moninkertaisti keksien tuotannon . Kluuvikadun kertaalleen uusittu rakennus purettiin 1928, ja vuonna 1930 avattiin uusi, G\xc3\xb6sta Juslenin piirt\xc3\xa4m\xc3\xa4 funktionalistinen rakennus._NEWLINE_Karl Fazer kuoli 66-vuotiaana 9. lokakuuta 1932 saatuaan syd\xc3\xa4nkohtauksen. H\xc3\xa4nen ainoa poikansa Sven Fazer oli noussut yhti\xc3\xb6n johtoon jo ennen t\xc3\xa4t\xc3\xa4, vaikka muodollisesti toimitusjohtajana toimi Carl Voss-Schrader viel\xc3\xa4 vuoteen 1939 asti. Sven Fazer oli ty\xc3\xb6skennellyt jo vuodesta 1914 l\xc3\xa4htien yhti\xc3\xb6ss\xc3\xa4.\n_START_SECTION_\n2000-luvulla\n_START_PARAGRAPH_\nFazerin makeisten valmistus yhdistettiin vuonna 2000 ruotsalaisen Cloettan kanssa uudeksi Cloetta Fazer AB -nimiseksi yritykseksi, josta tuli Fazerin t\xc3\xa4rkein osakkuusyhti\xc3\xb6. Helmikuussa 2005 Fazer teki julkisen ostotarjouksen Cloetta Fazer AB:n koko osakekannasta, mik\xc3\xa4 ei kuitenkaan johtanut Fazerin kannalta toivottuun tulokseen. Vuonna 2008 tultiin siihen tulokseen, ett\xc3\xa4 Cloetta Fazer AB- fuusioyhti\xc3\xb6 jaetaan kahdeksi erilliseksi itsen\xc3\xa4iseksi yhti\xc3\xb6ksi, Cloetta AB:ksi ja Fazer Makeisiin. Fazerin sininen -suklaa ja muut Fazerin karamellit valmistetaan siis j\xc3\xa4lleen Suomessa, ja ne ovat t\xc3\xa4ysin suomalaisia merkkej\xc3\xa4. Fazer Makeiset on nyky\xc3\xa4\xc3\xa4n osa Oy Karl Fazer Ab -yhti\xc3\xb6t\xc3\xa4._NEWLINE_Helmikuussa 2002 Fazer Keksit Oy myytiin ranskalaiselle keksinvalmistajalle LU:lle, joka perusti suomalaisen tyt\xc3\xa4ryhti\xc3\xb6n LU Suomi Oy:n. Sen my\xc3\xb6t\xc3\xa4 muun muassa tavaramerkit Jyv\xc3\xa4shyv\xc3\xa4, Domino, Fanipala (aik. Fasupala), Jaffa ja Carneval siirtyiv\xc3\xa4t aluksi nimen LU Fazer ja sittemmin vain LU-nimen alle. Marraskuusta 2007 LU oli osa Kraftia, mutta vuoden 2012 lopulla yritys siirtyi takaisin Fazerin omistukseen._NEWLINE_Vuonna 2006 Fazer osti ven\xc3\xa4l\xc3\xa4isen, Pietarissa toimineen, Abela Service CIS -ruokailupalveluyrityksen. Kaupan my\xc3\xb6t\xc3\xa4 Fazer Amica aloitti ruokailupalvelutoiminnan my\xc3\xb6s Ven\xc3\xa4j\xc3\xa4ll\xc3\xa4. Abela Service CIS on Fazer Amica Ven\xc3\xa4j\xc3\xa4n kokonaan omistama tyt\xc3\xa4ryritys._NEWLINE_Vuonna 2007 Cloetta Fazer luopui jo 80 vuotta myynniss\xc3\xa4 olleen Laku-Pekka-lakritsipatukan k\xc3\xa4\xc3\xa4reen lakupoikatunnuksesta. Musta lakupoikatunnus aiheutti laajaa keskustelua tunnuksen sopivuudesta monikulttuurisessa yhteiskunnassa. Muun muassa brittil\xc3\xa4inen europarlamentaarikko Claude Moraes katsoi mustakasvoisen hahmon loukkaavan tummaihoisia._NEWLINE_Fazer myi vuoden 2007 lopussa Candykingin ruotsalaiselle Accent Equity Partnersille. Edellisen\xc3\xa4 vuonna Candyking oli ollut Suomen johtava irtomakeistuottaja yli 65 prosentin markkinaosuudella._NEWLINE_Vuonna 2009 Fazerin Sininen oli vuoden tauon j\xc3\xa4lkeen br\xc3\xa4ndiykk\xc3\xb6nen Markkinointi & Mainonta -lehden ja Taloustutkimuksen Br\xc3\xa4ndien arvostus -tutkimuksessa. My\xc3\xb6s Fazer Group nousi listalla sijalle kolme._NEWLINE_Vuonna 2012 Fazer teki myyntienn\xc3\xa4tyksi\xc3\xa4 makeisissa ja laajensi tuotteiden ja palveluidensa valikoimaa. Marraskuussa 2012 Kraft Foodsilta ostettiin keksitehdas, joka vastaa suomalaisille tutuista keksibr\xc3\xa4ndeist\xc3\xa4 Jyv\xc3\xa4shyv\xc3\xa4, Hangon ja Carneval. Fazer rakensi uuden viljamyllyn Lahteen, jossa toimivat ruis-, vehn\xc3\xa4- ja kauramyllyt. Kahvilainvestointeja tehtiin muun muassa ostamalla ruotsalainen Gateau-kahvilaketju. Makeisissa Fazer alkoi yhdistell\xc3\xa4 eri br\xc3\xa4ndej\xc3\xa4 uusiin tuotteisiin, esimerkiksi Marianne, Geisha ja Fazerina ovat Nestl\xc3\xa9n j\xc3\xa4\xc3\xa4tel\xc3\xb6iden makuja ja Dumle-toffeekarkit on yhdistetty donitseihin. Uudesta myyntienn\xc3\xa4tyksest\xc3\xa4 vastasivat Fazerin Angry Birds -makeiset, joita myytiin viisi miljoonaa karamelli\xc2\xadpussia viidess\xc3\xa4 kuukaudessa. Angry Birds -karkkeja myytiin 15 maassa ja tuoteperheeseen kuului tikku\xc2\xadkaramelleja, purukumia, yll\xc3\xa4tys\xc2\xadmunia, kakkuja ja donitseja. Fazerin suunnitelmissa on koota makeisista kattava premium-tuoteportfolio, jota aletaan myyd\xc3\xa4 kansainv\xc3\xa4listen lentokenttien kautta. Sopimusruokailussa Fazer osti ruotsalaisen Scandinavian Facility Managementin vahvistamaan yhti\xc3\xb6n asemaa julkisen sektorin ruokailupalveluissa. Fazerin Sininen ja Fazer olivat vuonna 2013 viidennen kerran Suomen arvostetuimmat br\xc3\xa4ndit._NEWLINE_Christoph Vitzthum aloitti Fazerin-konsernin toimitusjohtajana lokakuun 2013 alussa, kun teht\xc3\xa4v\xc3\xa4ss\xc3\xa4 vuodesta 2007 toiminut Karsten Slotte j\xc3\xa4i el\xc3\xa4kkeelle._NEWLINE_Fazer osti kes\xc3\xa4ll\xc3\xa4 2019 kasvipohjaisiin elintarvikkeisiin erikoistuneen suomalaisen Kaslink Foodsin. Fazerin mukaan se tavoitteli yrityskaupalla vahvempaa keskittymist\xc3\xa4 kuluttajatuotteisiin ja n\xc3\xa4ki kasvumahdollisuuksia erityisesti kaurapohjaisissa tuotteissa, joita Kaslink valmistaa. Vain muutamaa p\xc3\xa4iv\xc3\xa4\xc3\xa4 aiemmin Fazer oli kertonut myyv\xc3\xa4ns\xc3\xa4 Fazer Food Services -ravintolatoimintansa brittil\xc3\xa4iselle Compass Groupille osana yhti\xc3\xb6n kuluttajatuotteisiin keskittyv\xc3\xa4\xc3\xa4 strategiaa.\n_START_SECTION_\nSuklaa\n_START_PARAGRAPH_\nAlkuvuodesta 2017 l\xc3\xa4htien Fazer sanoo, ett\xc3\xa4 kaikki sen valmistama suklaa sis\xc3\xa4lt\xc3\xa4\xc3\xa4 ainoastaan vastuullista kaakaota, kuten se ilmoitti vuonna 2010. Siirtym\xc3\xa4aikaa on kritisoitu pitk\xc3\xa4ksi verrattuna muiden valmistajien muutaman vuoden siirtym\xc3\xa4aikoihin. Kaakaon hankintakriteerit aiotaan saattaa vastaamaan Maailman Kaakaos\xc3\xa4\xc3\xa4ti\xc3\xb6n standardeja, mink\xc3\xa4 lis\xc3\xa4ksi Fazerin hankintakriteereihin lis\xc3\xa4t\xc3\xa4\xc3\xa4n my\xc3\xb6s j\xc3\xa4ljitett\xc3\xa4vyys. Fazer aloitti samana vuonna UTZ-sertifioidun kaakaon ostot. Vuonna 2015 puolet Fazerin kaakaosta oli yhti\xc3\xb6n mukaan vastuullisesti tuotettua eli UTZ- tai Rainforest Alliance -sertifioitua. Se ei kuitenkaan merkitse sertifikaatteja tuotteisiinsa vedoten siihen, ettei halua lukittautua yhteen sertifikaattiin. Kaakaon alkuper\xc3\xa4st\xc3\xa4 oli j\xc3\xa4ljitett\xc3\xa4viss\xc3\xa4 eettisesti toimiville tiloille 30\xc2\xa0% vuonna 2012. Fazerin tuotevalikoimaan ei kuulu Reilun kaupan suklaata. Reilu kauppa on ainoa j\xc3\xa4rjestelm\xc3\xa4, joka takaa tuottajalle takuuhinnan. Fazer perustelee j\xc3\xa4rjestelm\xc3\xa4n ulkopuolelle j\xc3\xa4tt\xc3\xa4ytymist\xc3\xa4\xc3\xa4n sill\xc3\xa4, ett\xc3\xa4 reilun kaupan kaakaonkaan alkuper\xc3\xa4 ei ole t\xc3\xa4ysin j\xc3\xa4ljitett\xc3\xa4viss\xc3\xa4._NEWLINE_Fazer Makeisten toimitusjohtaja Tom Lindblad linjasi, ett\xc3\xa4 kest\xc3\xa4v\xc3\xa4 kehitys ja sosiaalinen vastuu ovat osa yhti\xc3\xb6n filosofiaa. Vuonna 2014 Maailman kaakaoj\xc3\xa4rjest\xc3\xb6 palkitsi Fazerin ty\xc3\xb6st\xc3\xa4 vastuullisen kaakaon parissa.\n_START_SECTION_\nLapsity\xc3\xb6voiman k\xc3\xa4ytt\xc3\xb6\n_START_PARAGRAPH_\nFazer, kuten muutkin suomalaiset suklaanvalmistajat, on my\xc3\xb6nt\xc3\xa4nyt, ett\xc3\xa4 Suomessa valmistettavan ja myyt\xc3\xa4v\xc3\xa4n suklaan alkutuotannossa saatetaan k\xc3\xa4ytt\xc3\xa4\xc3\xa4 lapsity\xc3\xb6voimaa. Fazerin ostamasta kaakaosta 75\xc2\xa0% on per\xc3\xa4isin L\xc3\xa4nsi-Afrikasta. Siell\xc3\xa4 viljell\xc3\xa4\xc3\xa4n 70\xc2\xa0% maailman kaakaosta, on kansainv\xc3\xa4lisen ty\xc3\xb6j\xc3\xa4rjest\xc3\xb6 ILO:n mukaan miljoona lapsity\xc3\xb6ntekij\xc3\xa4\xc3\xa4, joista Norsunluurannikolla ty\xc3\xb6skentelee 250\xc2\xa0000 lasta. L\xc3\xa4nsiafrikkalaiset lapsity\xc3\xb6ntekij\xc3\xa4t saattavat joutua my\xc3\xb6s ihmiskaupan uhreiksi. Toinen ongelma on tilallisille maksettavat liian pienet korvaukset. Fazer sanoo, ett\xc3\xa4 se ei hyv\xc3\xa4ksy lapsity\xc3\xb6voiman k\xc3\xa4ytt\xc3\xb6\xc3\xa4._NEWLINE_Finnwatch-j\xc3\xa4rjest\xc3\xb6 kuitenkin kritisoi yhti\xc3\xb6it\xc3\xa4 vuonna 2011 siit\xc3\xa4, ett\xc3\xa4 suklaateollisuuden toimet lapsity\xc3\xb6voiman k\xc3\xa4yt\xc3\xb6n valvomiseksi ovat olleet v\xc3\xa4h\xc3\xa4isi\xc3\xa4 ja suorastaan riitt\xc3\xa4m\xc3\xa4tt\xc3\xb6mi\xc3\xa4. J\xc3\xa4rjest\xc3\xb6 kehottaa suklaantuottajia k\xc3\xa4ytt\xc3\xa4m\xc3\xa4\xc3\xa4n kolmannen osapuolen tekem\xc3\xa4\xc3\xa4 sertifiointia, sill\xc3\xa4 sen mukaan esimerkiksi ty\xc3\xb6ntekij\xc3\xb6iden riitt\xc3\xa4v\xc3\xa4n toimeentulon takaava palkka v\xc3\xa4hent\xc3\xa4\xc3\xa4 k\xc3\xb6yhyytt\xc3\xa4 ja siten houkutusta k\xc3\xa4ytt\xc3\xa4\xc3\xa4 lapsity\xc3\xb6voimaa. Fazerin toimitusjohtaja Tom Lindblad kommentoi, ett\xc3\xa4 ei pid\xc3\xa4 palkkausta lapsity\xc3\xb6n v\xc3\xa4hent\xc3\xa4misen kannalta olennaisena.\n_START_SECTION_\nMainoskampanjan kritisointi\n_START_PARAGRAPH_\nVuonna 2012 syntyi kohu Fazerin mainoskampanjasta, jossa se lupasi rakentaa kyl\xc3\xa4projektiinsa liittyen Norsunluurannikon lapsille koulun varoilla, jotka ker\xc3\xa4tt\xc3\xa4isiin ostetuista Fazerin Sininen -suklaista. Fazer sai kampanjasta runsaasti kielteist\xc3\xa4 palautetta kriittisten sanomalehtikolumnien j\xc3\xa4lkeen. Esimerkiksi kirjailija Elina Hirvonen nosti syyskuussa 2012 kolumnissaan esiin sen ristiriidan, ett\xc3\xa4 suklaateollisuus ker\xc3\xa4\xc3\xa4 Norsunluurannikon lapsity\xc3\xb6voiman ansiosta suuria rahallisia voittoja, ja ett\xc3\xa4 koulu Afrikkaan maksaa vain v\xc3\xa4h\xc3\xa4n enemm\xc3\xa4n kuin sanomalehtimainos. Yhti\xc3\xb6t\xc3\xa4 kritisoitiin tekopyhyydest\xc3\xa4, sill\xc3\xa4 se kampanjoi lasten koulutuksen puolesta lapsity\xc3\xb6voimalla hankittujen tulojen avulla. Suklaateollisuuden lapsity\xc3\xb6voimaongelma koskee pahiten juuri Ghanaa ja Norsunluurannikkoa. Kohun seurauksena Fazer julkaisi samana p\xc3\xa4iv\xc3\xa4n\xc3\xa4 tiedotteen, jossa se lupasi parantaa kaakaon hankintaketjun vastuullisuutta. Unicefin yritysyhteisty\xc3\xb6n johtaja Tom Sel\xc3\xa4nniemi kommentoi, ett\xc3\xa4 Fazerin olisi ensimm\xc3\xa4iseksi kannattanut k\xc3\xa4yd\xc3\xa4 l\xc3\xa4pi oma tuotantoketjunsa, tuoda ongelmat julkisuuteen ja lis\xc3\xa4t\xc3\xa4 kampanja osaksi tavoitetta parantaa tilannetta._NEWLINE_Vuonna 2013 tanskalaisdokumentti Paha suklaabisnes paljasti, ett\xc3\xa4 Fazerinkin k\xc3\xa4ytt\xc3\xa4m\xc3\xa4n UTZ-sertifiointij\xc3\xa4rjestelm\xc3\xa4n valvonta vuotaa pahasti. UTZ-sertifioiduilta tiloilta Norsunluurannikolta l\xc3\xb6ytyi ulkomaalaistaustaisia lapsity\xc3\xb6l\xc3\xa4isi\xc3\xa4, jotka olivat mahdollisesti ihmiskaupan uhreja. Fazer ilmoitti k\xc3\xa4yv\xc3\xa4ns\xc3\xa4 tarkastamassa kaakaontoimittajiensa viljelmi\xc3\xa4 Norsunluurannikolla, mutta ei vaihtanut sertifiointia.\n_START_SECTION_\nPalmu\xc3\xb6ljy\n_START_PARAGRAPH_\nFazer k\xc3\xa4ytt\xc3\xa4\xc3\xa4 RSPO-sertifioitua palmu\xc3\xb6ljy\xc3\xa4. Sertifikaattia saa nelj\xc3\xa4ss\xc3\xa4 eri hintaluokassa. Halvimmillaan sen voi saada ostamatta samalla vastuullista palmu\xc3\xb6ljy\xc3\xa4, jolloin yritys maksaa sertifikaatista nettihuutokaupassa, jonka tuotot menev\xc3\xa4t vastuullisen palmu\xc3\xb6ljyn tuottajalle. Fazer ei ole merkinnyt sertifikaattia ruokapakkauksiin._NEWLINE_Fazer julkaisi vuonna 2014 vastuullisen palmu\xc3\xb6ljyn sitoumuksen, jonka tavoitteena on parantaa k\xc3\xa4ytetyn palmu\xc3\xb6ljyn j\xc3\xa4ljitett\xc3\xa4vyytt\xc3\xa4 ja hankintaketjun l\xc3\xa4pin\xc3\xa4kyvyytt\xc3\xa4.\n_START_SECTION_\nTunnustukset\n_START_PARAGRAPH_\nFazer valittiin Suomen kolmanneksi maineikkaimmaksi yritykseksi tutkimusyhti\xc3\xb6 T-Media Oy:n Luottamus&Maine-tutkimuksessa vuonna 2016.'